b'\n_START_ARTICLE_\nVokietijos Konstitucija\n_START_SECTION_\nPri\xc4\x97mimo aplinkyb\xc4\x97s\n_START_PARAGRAPH_\nPokaryje Vokietij\xc4\x85 okupavusios valstyb\xc4\x97s planavo, kad Vokietija v\xc4\x97liau taps vieninga demokratine taikia valstybe, ta\xc4\x8diau jau 1946-47 m. ji tapo \xc5\xa0altojo karo kov\xc5\xb3 subjektu ir nesutarim\xc5\xb3 \xc5\xa1altiniu. Dar prie\xc5\xa1 Londono \xc5\xa0e\xc5\xa1i\xc5\xb3 valstybi\xc5\xb3 konferencij\xc4\x85 s\xc4\x85jungininkai ragino okupacin\xc4\x97se zonose esan\xc4\x8dius politi\xc5\xa1kai aktyvius vokie\xc4\x8dius galvoti apie naujos valstyb\xc4\x97s k\xc5\xabrim\xc4\x85._NEWLINE_1947 m. bir\xc5\xbeelio 12 d. brit\xc5\xb3 karo gubernatorius seras Brian Robertson savo okupacin\xc4\x97je zonoje sukurtoje patariamojoje taryboje ragino pasisakyti apie pokarin\xc4\x97s vokie\xc4\x8di\xc5\xb3 valstyb\xc4\x97s strukt\xc5\xabr\xc4\x85. Nors brit\xc5\xb3 okupacin\xc4\x97je zonoje perspektyvi atrod\xc4\x97 SPD strategija sukurti centralizuot\xc4\x85 valstyb\xc4\x99, ta\xc4\x8diau persvar\xc4\x85 \xc4\xafgavo amerikie\xc4\x8di\xc5\xb3 okupacin\xc4\x97je zonoje esan\xc4\x8dios Piet\xc5\xb3 Vokietijos stiprios federalistin\xc4\x97s tendencijos, ypa\xc4\x8d Bavarijoje, Viurtemberge ir Badene. Pats valstyb\xc4\x97s pavadinimas Bundesrepublik Deutschland pirm\xc4\x85 kart\xc4\x85 panaudotas pranc\xc5\xabz\xc5\xb3 okupacin\xc4\x97je zonoje buvusiame Viurtemberge-Hohencolerne 1947 m. gegu\xc5\xbe\xc4\x97s m\xc4\x97n._NEWLINE_1948 m. i\xc5\xa1 \xc5\xbeemi\xc5\xb3 deleguot\xc5\xb3 ekspert\xc5\xb3 sudarytas komitetas, v\xc4\x97liau pavadintas Konstituciniu konventu, pareng\xc4\x97 konstitucijos projekt\xc4\x85. J\xc4\xaf 1949 m. gegu\xc5\xbe\xc4\x97s 23 d. pri\xc4\x97m\xc4\x97 Bonoje pos\xc4\x97d\xc5\xbeiavusi i\xc5\xa1 \xc5\xbeemi\xc5\xb3 atstov\xc5\xb3 sudaryta Parlamentin\xc4\x97 taryba ir pavadino Pagrindiniu \xc4\xafstatymu, tuo pa\xc4\x8diu skelbdama VFR \xc4\xafk\xc5\xabrim\xc4\x85. Pritarus s\xc4\x85junginink\xc5\xb3 kariniams gubernatoriams, pri\xc4\x97mus j\xc4\x85 \xc5\xbeemi\xc5\xb3 landtagams, konstitucija \xc4\xafsigaliojo rugs\xc4\x97jo 7 d.\n_START_SECTION_\nValstybin\xc4\x97 santvarka\n_START_PARAGRAPH_\nValstybin\xc4\x97 santvarka - federacin\xc4\x97 respublika (\xe2\x80\x9eS\xc4\x85jungos Respublika\xe2\x80\x9c).\n_START_SECTION_\nFederacijos ir jos nari\xc5\xb3 santykis\n_START_PARAGRAPH_\n\xc5\xbdem\xc4\x97s savaranki\xc5\xa1kesn\xc4\x97s nei Veimaro konstitucijoje, jos gali tur\xc4\x97ti landtagus, konstitucijas ir vyriausybes. \xc5\xbdemi\xc5\xb3 konstitucin\xc4\x97 tvarka turi atitikti federacijos teisin\xc4\x97s valstyb\xc4\x97s principus. Federacijai pavedama u\xc5\xbesienio politika, gynyba, pilietyb\xc4\x97, pinigai, muitai ir prekyba, prie \xe2\x80\x9ckonkuruojan\xc4\x8dios \xc4\xafstatym\xc5\xb3 leidybos" priskirta civilin\xc4\x97, baud\xc5\xbeiamoji teis\xc4\x97, procesai, teism\xc5\xb3 sistema, federacijos subjektai ribotai gal\xc4\x97jo reguliuoti valstyb\xc4\x97s pareig\xc5\xabn\xc5\xb3 asmens status\xc4\x85, auk\xc5\xa1t\xc4\x85j\xc4\xaf moksl\xc4\x85, paliekant tiek kompetencijos, kiek nesuteikta federacijai.\n_START_SECTION_\n\xc4\xaestatym\xc5\xb3 leid\xc5\xbeiamoji vald\xc5\xbeia\n_START_PARAGRAPH_\nDveji r\xc5\xabmai \xe2\x80\x93 Bundestagas ir Bundesratas. \xc5\xbdem\xc4\x97s \xc4\xafstatym\xc5\xb3 leidyboje dalyvauja per Bundesrat\xc4\x85, tautai atstovauja Bundestagas. \xc4\xaestatym\xc5\xb3 leidyba priklauso Bundestagui, dalyvaujant Bundesratui. \xc4\xaestatym\xc5\xb3 iniciatyvos teis\xc4\x97 priklauso federacijos vyriausybei ir abejiems r\xc5\xabmams. Vyriausyb\xc4\x97 pirmiausia \xc4\xafstatymo projekt\xc4\x85 pateikia Bundesratui, \xc5\xa1io pritarimo reikia ir Bundestago iniciatyva priimtiems \xc4\xafstatymams, jei jie kei\xc4\x8dia konstitucij\xc4\x85, valstyb\xc4\x97s teritorij\xc4\x85, \xc5\xbeemi\xc5\xb3 ribas ar lie\xc4\x8dia kitus \xc5\xbeemi\xc5\xb3 reikalus._NEWLINE_\xc4\xaestatym\xc5\xb3 leid\xc5\xbeiamosios vald\xc5\xbeios rinkim\xc5\xb3 tvarka: Bundesratas susideda i\xc5\xa1 federacijos nari\xc5\xb3 vyriausybi\xc5\xb3 skiriam\xc5\xb3 atstov\xc5\xb3. Atstov\xc5\xb3 skai\xc4\x8dius priklauso nuo gyventoj\xc5\xb3 skai\xc4\x8diaus, ta\xc4\x8diau siekiant nesumenkinti ma\xc5\xbeesni\xc5\xb3 \xc5\xbeemi\xc5\xb3 teisi\xc5\xb3 tiksliai to nesilaikoma \xe2\x80\x93 skiriama trys, keturios arba \xc5\xa1e\xc5\xa1ios vietos. Reichstagas renkamas visuotiniais (vyrai ir moterys, 21 m., nuo 1970 m. \xe2\x80\x93 18 m.), tiesioginiais slaptais rinkimais 4 metams. Pus\xc4\x97 nari\xc5\xb3 renkama proporcine sistema (5\xc2\xa0% slenkstis), kita pus\xc4\x97 santykin\xc4\x97s daugumos ma\xc5\xbeoritarine sistema.\n_START_SECTION_\nVykdomoji vald\xc5\xbeia\n_START_PARAGRAPH_\nPrezidentas ir vyriausyb\xc4\x97 i\xc5\xa1 federacinio kanclerio ir federalini\xc5\xb3 ministr\xc5\xb3. Prezidentas yra ma\xc5\xbeai politi\xc5\xa1kai aktyvi institucija, kuriam pavesta atstovauti \xc5\xa1aliai u\xc5\xbesienyje, sudaryti tarptautines sutartis, skirti pareig\xc5\xabnus, kai kuriais atvejais paleisti Bundestag\xc4\x85. Pagrindin\xc4\x99 viet\xc4\x85 tarp auk\xc5\xa1\xc4\x8diausi\xc5\xb3 vald\xc5\xbeios institucij\xc5\xb3 u\xc5\xbeima VFR vyriausyb\xc4\x97. Kancleriui pavedama nustatyti vidaus ir u\xc5\xbesienio politikos kryptis, kontroliuoti ministr\xc5\xb3 veikl\xc4\x85. Nesutariant d\xc4\x97l veiklos tarp kanclerio ir Bundestago galimas kanclerio pakeitimas arba Bundestago paleidimas._NEWLINE_\xc4\xaestatym\xc5\xb3 vykdomosios vald\xc5\xbeios rinkimas: prezident\xc4\x85 renka specialus federalinis susirinkimas, susidedantis i\xc5\xa1 Bundestago deputat\xc5\xb3 ir tokio paties skai\xc4\x8diaus landtag\xc5\xb3 i\xc5\xa1rinkt\xc5\xb3 \xc5\xbeemi\xc5\xb3 atstov\xc5\xb3. Parlamentas prezidento teikimu renka kancler\xc4\xaf, kancleris pasirenka ministrus, o juos skiria prezidentas.\n_START_SECTION_\n\xc5\xbdmogaus teis\xc4\x97s\n_START_PARAGRAPH_\nPilie\xc4\x8di\xc5\xb3 teis\xc4\x97ms ir laisv\xc4\x97ms skiriama daug vietos. Pirmasis straipsnis skelbia \xc5\xbemog\xc5\xb3 pagrindine valstyb\xc4\x97s fig\xc5\xabra, jo orumas nelie\xc4\x8diamas, vald\xc5\xbeios pareiga j\xc4\xaf gerbti ir saugoti. Deklaruojamas asmens, tik\xc4\x97jimo, s\xc4\x85\xc5\xbein\xc4\x97s, nuomon\xc4\x97s rei\xc5\xa1kimo lygiateisi\xc5\xa1kumas. Susirinkim\xc5\xb3, s\xc4\x85jung\xc5\xb3 ir kt. laisv\xc4\x97s, taip pat santuokos ir \xc5\xa1eimos apsaugos garantijos. Federacijos konstitucinis teismas: savaranki\xc5\xa1ka konstitucin\xc4\x97 institucija, kuri derina federacijos ir \xc5\xbeemi\xc5\xb3 \xc4\xafstatymus su Pagrindiniu \xc4\xafstatymu, sprend\xc5\xbeia federacijos ir \xc5\xbeemi\xc5\xb3, \xc5\xbeemi\xc5\xb3 tarpusavio konfliktus, taip pat pilie\xc4\x8di\xc5\xb3 konfliktus, susijusius su konstitucija. Po pus\xc4\x99 sud\xc4\x97ties renka abeji parlamento r\xc5\xabmai.'